SKRIFTLIG FORESPØRGSEL E-2901/02

af Hiltrud Breyer (Verts/ALE) til Kommissionen

(16. oktober 2002)

Om: Undersøgelse af de sundhedsskadelige virkninger af impulsfrekvenser

Inden for den seneste tid er der i offentligheden opstået fornyet frygt for, at eksponering for elektromagnetiske felter kan være forbundet med sundhedsmæssige risici, ikke mindst efter offentlige udtalelser fra anerkendte videnskabelige eksperter og institutter. De har bl.a. gjort opmærksom på, at de sundhedsskadelige virkninger især skyldes impulsfrekvenser.

Mig bekendt yder Kommissionen finansiel støtte til forskning af elektromagnetiske felters indvirkning på menneskers sundhed.

Kommissionen bedes besvare følgende spørgsmål:

1. Hvem har modtaget forskningsopgaverne?

2. Hvilke specifikke spørgsmål blev der stillet i forbindelse med forskningen?

3. Hvor langt er man nået med de enkelte projekter?

4. Er der desuden udviklet et projekt, som beskæftiger sig med videreudviklingen af mobiltelefonsystemer, som fungerer ved hjælp af frekvenser uden impulser (som f.eks. det tyske C+-net)?

Svar afgivet på Kommissionens vegne af Philippe Busquin

(13. december 2002)

Som led i det femte rammeprogram for forskning og teknologisk udvikling (under aktionen Livskvalitet, nøgleaktion 4: Miljø og sundhed) yder Kommissionen støtte til et bredt udvalg af undersøgelser, der har til formål at vurdere de mulige sundhedsskadelige virkninger af elektromagnetiske felter (EMF), herunder i forbindelse med mobilkommunikation. Der er tale om forskellige typer undersøgelser, der skal udforske særskilte aspekter af problemet. De samlede projektomkostninger beløber sig til godt 32 millioner euro, hvoraf Fællesskabet bidrager med godt 12 millioner EUR. Projekterne omfatter bl.a. fire undersøgelser, der behandler de mulige kræftfremkaldende virkninger af EMF, et projekt vedrørende terahertzstråling i forbindelse med medicinsk billedteknik, og endvidere projekter, der undersøger de mulige virkninger på nervevæv samt kognitive virkninger. Ingen af disse projekter behandler mobiltelefonisystemer baseret på ikke-pulserende stråling (jf. delspørgsmål 4). Som svar på spørgsmål 1 og 2 fremsendes en liste over projekter og koordinatorer til det ærede medlem og til Parlamentets sekretariat. Nærmere oplysninger om disse projekter findes på http://dbs.cordis.lu/search/en/simple/EN_PROJ_simple.html. Desuden yder Kommissionen støtte til koordinering af nationale forskningsaktiviteter vedrørende mobiltelefoners sundhedsvirkninger under COST-foranstaltning 281 (Mulige sundhedsmæssige følger af mobilkommunikationssystemer).

Foreløbig er kun ét af de otte projekter, der modtager støtte under programmet for livskvalitet, afsluttet: Rådgivning til Kommissionen om sundhedsrisikoen for den almindelige befolkning i forbindelse med brug af sikkerhedsudstyr og lignende udstyr, der anvender pulserende elektromagnetiske felter (Advice Pulsed Fields). Ifølge denne undersøgelse udgør elektromagnetisk inferens (EMI) med implanteret medicinsk udstyr ikke nogen trussel mod folkesundheden, men ikke desto mindre er det vigtigt, at producenter af medicinsk udstyr og sikkerhedsudstyr i fællesskab undersøger dette spørgsmål nærmere.

Havd angår mobiltelefoner, bør Interphone-projektet nævnes et omfattende epidemiologisk projekt med deltagelse fra 13 lande i og uden for Europa. Formålet med dette projekt er at afgøre, om brugen af mobiltelefoner øger risikoen for kræft, og helt specifikt om den radiofrekvensstråling, som mobiltelefoner udsender, er kræftfremkaldende. Når projektresultaterne foreligger i 2004-2005, vil der kunne drages konsoliderede konklusioner.

Der er korrekt, at in vitro-forsøg på celler i nogle tilfælde har påvist biologiske virkninger. Men selv om de biologiske virkninger af EMF-eksponering har været genstand for undersøgelser i de sidste 30-40 år, er man ikke nået til enighed, hverken om resultaterne eller fortolkningen af disse, dvs. om EMF udgør en sundhedsrisiko for mennesker. Så længe der ikke foreligger bevis for, at EMF fremkalder skadelige virkninger i levende celler på molekyle-, subcelle- og celleniveau, er det uklart, om der er nogen årsagssammenhæng mellem EMF-eksponering og visse sygdomme, således som forskellige epidemiologiske undersøgelser antyder.

Kommissionen følger den videnskabelige udvikling på området nøje for at kunne reagere, hvor det er nødvendigt, på nye videnskabelige resultater, der ikke hidtil er taget i betragtning. Indtil videre er det ikke bevist, at eksponering for elektromagnetiske felter omkring trådløse telefoner og mobiltelefoner er potentielt skadelige for nerve- og hormonsystemet. Når de projekter, som Kommissionen støtter, afsluttes (i løbet af 2003-2005), forventes de at yde et vigtigt bidrag til at udfylde hullerne i vores viden og til de tilsvarende aktiviteter i WHO-regi.